thrash metal
Thrash metal er en undergenre af heavy metal, der opstod i USA i begyndelsen af 1980’erne.
Thrash metal er kendetegnet ved hurtige tempi, aggressive vokaler og et hurtigt, rytmisk guitarspil. Genren kombinerer tyngden og hårdheden fra heavy metal med energien og tempoet fra punk.
Grupperne Metallica, Slayer, Megadeth og Anthrax regnes som ”The Big Four” inden for genren. De var som udgangspunkt alle inspireret af punk og af 1980’ernes britiske heavy metal-revival, den såkaldte New Wave of British Heavy Metal.